10. Organisering af tilbud om socialtandpleje (Åben)
Tidl. politisk behandling  
Forventet sagsgang
SS-U, ØK, BY
Lovgrundlag
Sundhedsloven og bekendtgørelse om tandpleje
SAGENS INDHOLD
Byrådet skal i denne sag tage stilling til forslag om organisering af et nyt lovpligtigt tilbud om socialtandpleje. 
Fra 1. juli 2020 er sundhedsloven ændret, så kommunerne er forpligtet til at tilbyde gratis akut 
smertelindrende og funktionsopbyggende tandpleje til de mest socialt udsatte borgere. Det drejer sig fx om 
borgere, der benytter herberger, varmestuer og væresteder, og som ikke kan benytte andre tandplejetilbud. 
Når målgruppen er forhindret i at benytte andre tandplejetilbud, kan det fx skyldes hjemløshed og misbrug 
af alkohol eller stoffer. Målgruppen består således af borgere, der i dag ikke eller meget sjældent kommer 
til tandlæge og har et udækket behov for tandpleje.
Formålet med socialtandpleje er at forbedre borgernes tandsundhed, fremme livskvalitet og begrænse 
marginaliseringen af de mest socialt udsatte borgere. 
Når borgerne modtager akut smertelindrende tandbehandling vil det typisk omfatte hjælp til at blive fri for 
smerter, infektioner og skader på tænder og slimhinder. Ved funktionsopbyggende tandbehandlinger får 
borgere typisk tandproteser for at afhjælpe tyggeproblemer eller større kosmetiske gener (fx manglende 
fortænder). 
Det fremgår af tandplejebekendtgørelsen, at tilbuddet om socialtandpleje skal tilrettelægges, så det tager 
hensyn til målgruppens behov for tilgængelighed, tryghed og fleksibilitet. Derudover anbefaler 
Sundhedsstyrelsen, at personale i socialtandplejen skal have mulighed for at opbygge erfaring og udvikle 
faglige kompetencer i behandling af målgruppen. 
VURDERING
På landsplan estimeres der at være ca. 15.000 borgere i målgruppen svarende til ca. 0,25 % af 
befolkningen. I [adresse] vil dette svare til ca. 120 borgere. I estimatet er der ikke taget hensyn til, at der 
ofte er en overvægt af socialt udsatte i større byer. Social og Sundhed vurderer derfor, at målgruppen kan 
være væsentligt mindre end 120 borgere. 
Social og Sundhed anbefaler, at Favrskov Kommunes tandpleje varetager mindre behandlinger, 
forebyggende indsatser og opfølgning på behandlinger for borgere i målgruppen for socialtandpleje. Ved 
behandlingerne vil der blive taget særlige hensyn til målgruppens behov. Der kan fx være borgere, som har 
svært ved at være sammen med mange mennesker eller er utrygge ved at gå til behandling. 
[adresse] vil derfor tilbyde behandlinger, når der er så få borgere i klinikkerne som muligt. Ligeledes 
vil det være få medarbejdere, som har den primære kontakt til målgruppen. 
Social og Sundhed anbefaler yderligere, at Favrskov Kommune indgår et samarbejde med tandplejen i 
Randers Kommune om socialtandpleje til de borgere, som har de mest komplicerede behandlingsbehov 
tandplejemæssigt og socialt.  
Byråd
24-11-2020 19:00
Sagsnr. MOD-2020-00104
DokID: 
Sagsbehandler: Astrid Andresen 
Bettina Friis (tinj)
Det skyldes, at Randers Kommune estimerer at have væsentligt flere borgere i målgruppen for 
socialtandpleje end [adresse]. Randers Kommune har derfor mulighed for at dedikere 
medarbejdere, som primært arbejder med tandpleje til målgruppen og dermed opnår større erfaring. De 
har samtidig mulighed for at indrette en klinik, som kun benyttes af borgere tilknyttet socialtandpleje og som 
derfor kan indrettes under særlig hensyntagen til målgruppens behov. Endelig har der i Randers Kommune 
været tilbud om gratis tandbehandling til de mest socialt udsatte borgere siden 2010, hvorfor der er opnået 
en væsentlig erfaring med tandbehandling af denne målgruppe. Tilbuddet har været drevet af frivilligt 
personale gennem en sundhedssocial forening kaldet Børsterne. 
Det vil være [adresse], der varetager det opsøgende arbejde, vurderer om en borger er i 
målgruppen for socialtandpleje og om behandlingsbehovet bedst varetages i [adresse] eller Randers. Dette 
vil ske i et samarbejde mellem tandplejen og de socialfaglige medarbejdere, der har den primære kontakt 
med målgruppen. I praksis vil tandplejen ofte køre ud til den enkelte borger for at vurdere tandplejebehovet 
og tage stilling til, hvordan borgeren bedst hjælpes. 
Favrskov Kommune vil organisere og afholde udgifter til transport til og fra klinikken i Randers. Hvis der er 
borgere, som har udfordringer med transporten til Randers, kan borgeren ledsages af en medarbejder fra 
Favrskov Kommune. 
ØKONOMI
I finansloven for 2020 og i forbindelse med den nye lovgivning om socialtandpleje er der på landsplan afsat 
40 mio. kr. i 2020 og 60 mio. kr. fra 2021 og frem. Andelen til tandplejen i [adresse] er 312.000 kr. i 2020 
og 475.000 kr. fra 2021 og frem. 
Social og Sundhed estimerer, at gennemsnitsudgiften til en borger i socialtandplejen vil være ca. 8.000 kr. 
årligt. Med de afsatte midler fra finansloven kan der dermed behandles knap 60 borgere om året fra 2021 
og frem. I 2020 vil der bl.a. pga. COVID-19 epidemien være et mindreforbrug på udgifterne til 
socialtandpleje, som vil blive overført til 2021. 
Social og Sundhed vurderer, at de afsatte midler fra finansloven vil kunne dække behovet for 
socialtandpleje til borgere fra [adresse]. 
INDDRAGELSE
Forslaget til Favrskov Kommunes organisering af tilbud om socialtandpleje har været i høring hos 
Handicaprådet. Handicaprådet skriver i det vedlagte høringssvar, at de tiltræder forslaget.
INDSTILLING
Direktøren for Social og Sundhed indstiller til Byrådet:
1.
At forslag om organisering af lovpligtigt tilbud om socialtandpleje godkendes.
BESLUTNING
Social- og Sundhedsudvalget, 3. november 2020:
Fraværende: Ingen 
Indstilles godkendt.
Økonomiudvalget. 17. november 2020:
Fraværende: Ingen
Indstilles godkendt. 
Byrådet, 24. november 2020:
Fraværende: Ingen
Godkendt. 
Bilag
1.
Handicaprådets høringssvar (4637)
